
  PARLAMENTUL ROMÂNIEI
CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 24 mai 2011

Pl-x 266/2011


AVIZ

asupra

propunerii legislative pentru modificarea şi completarea Legii nr.143/2000 privind prevenirea şi combaterea traficului şi consumului ilicit de droguri
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.143/2000 privind prevenirea şi combaterea traficului şi consumului ilicit de droguri, trimisă cu adresa nr. Pl-x 266 din 9 mai 2011, înregistrată cu nr.31/421 din 12 mai 2011.
Propunerea legislativă a fost respinsă de Senat, în şedinţa din 4 mai 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Iniţiativa legislativă are ca obiect de reglementare modificarea şi completarea Legii nr.143/2000 privind prevenirea şi combaterea traficului şi consumului ilicit de droguri, cu modificările şi completările ulterioare, în principal în sensul majorării pedepselor pentru o parte dintre infracţiunile prevăzute de acest act normativ.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 24 mai 2011.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României transmis cu adresa nr.319 din 11 februarie 2011, conform căruia Guvernul nu susţine adoptarea acestei iniţiative legislative şi avizul favorabil, cu observaţii şi propuneri, al Consiliului Legislativ, aviz cu nr.1566 din 16 decembrie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât măsura propusă de iniţiatori în scopul măririi pedepselor aplicabile persoanelor fizice pentru faptele incriminate în actul normativ ce se propune a fi modificat ar fi în contradicţie cu politica penală concretizată prin Legea nr.286/2009 privind Codul penal şi prin proiectul pentru punerea în aplicare a Codului penal şi pentru modificarea şi completarea unor acte normative care cuprind dispoziţii penale (proiect aflat în dezbatere parlamentară). Noul Cod penal instituie o scădere a limitelor pedepselor aplicate în cazul săvârşirii infracţiunilor prevăzute de art.3 din Legea nr.143/2000 privind prevenirea şi combaterea traficului şi consumului ilicit de droguri. Iniţiativa legislativă propune ca soluţie legislativă aplicarea unei pedepse principale care nu există în dreptul penal românesc, pentru o infracţiune putând fi prevăzută, ca pedeapsă principală aplicabilă unei persoane fizice, detenţiunea pe viaţă alternativ cu închisoarea pe o durată de maxim 30 de ani, acestea fiind pedepse principale distincte, conform dispoziţiilor art.53 pct.1 lit. a) şi b) din Codul penal. 
În raport de obiectul şi conţinutul reglementării, propunerea legislativă face parte din categoria legilor organice, fiind incidente prevederile art.73 alin.(3) lit. h) din Constituţia României, republicată..

                             
PREŞEDINTE,                          
 SECRETAR,

                                 Daniel Buda                                 Gabriel Andronache

Consilier parlamentar,

